Koulunmäen yhtenäiskoulu

Koulunmäen yhtenäiskoulu on Äänekosken koulunmäellä sijaitseva, noin 1 200 oppilaan yhtenäiskoulu. Yhtenäiskoulu aloitti toimintansa vuonna 2016, kun Keskuskoulu, Koulunmäen yläaste ja Mämmen koulu yhdistettiin yhdeksi kouluksi. Opiskelu uudessa rakennuksessa alkoi kuitenkin vasta sen valmistuttua vuonna 2020.
Yhtenäiskoulun C-rakennuksen uudistus aloitetaan kesäkuussa 2023.

Yhtenäiskoulun rehtorina toimii Mauri Kangaskesti, virka-apulaisrehtorina Seija Hinkkanen, apulaisrehtorina Johanna Aitto-oja ja vararehtorina Sannamari Elomaa.

Luokat 1–3 sijaitsevat koulun A-rakennuksessa, luokat 4–6 B-rakennuksessa ja luokat 7–9 sekä erityisopetus C-rakennuksessa.

Koulun historia

Keskuskoulu ja Koulunmäen yläaste 

Äänekosken seurakunta alkoi pitämään pyhäkoulua 1860-luvulla, ja Äänekosken kunta järjesti opetusta kiertokouluna 1880-luvulta alkaen. Lisäksi Äänekoskella toimi kaksi kansakoulua, Kalle Piilosen koulu sekä Tehtaan koulu. Kiertokoulun pito lakkautettiin, kun vuonna 1921 astui voimaan yleinen oppivelvollisuuslaki. Oppivelvollisuuslain mukaan kunnalla tuli myös olla riittävä määrä kansakouluja, jotta oppivelvollisilla oli korkeintaan 5 kilometrin matka kouluun. Aiemmat kansakoulut olivat alkaneet käydä jo ahtaiksi, joten päätettiin rakennuttaa uusi koulu. Keskuskoulun koulurakennus, jota kutsutaan kivikouluksi, valmistui vuonna 1931. Koulu sai silloin nimekseen Äänekosken kauppalan kansakoulu. 
Koulunkäynti jouduttiin keskeyttämään sodan aikana vuosina 1939 sekä 1944, koska kansakoulu toimi tällöin sotasairaalana.
Vuonna 1957 saatiin valmiiksi toinen koulurakennus, nykyinen yhtenäiskoulun C-rakennus, ja 
vuonna 1978 rakennettiin lisärakennus olemassa olevien koulurakennusten väliin.

Mämmen koulu 
Äänekosken Mämmen kylälle päätettiin rakentaa oma koulu, sillä Mämme oli liikenteellisesti kaukana muista kouluista ja Mämmen kylän katsottiin olevan oma koulupiirialueensa. Mämmen koulun ensimmäinen kouluvuosi alkoi vuokratiloissa 1917. Uusi Mämmen koulurakennus otettiin käyttöön vuonna 1920.

Mämmen koulusta siirryttiin vuonna 2007 sisäilmaongelmien takia Äänekosken keskustassa sijaitsevaan Teknologiakeskukseen, jonne kaupunki rakensi opetustilat. Vanhoissa koulurakennuksissa toimintaa jatkoivat kuitenkin erilaiset yhteisöt, kuten kyläyhdistys ja 4H-kerho. Rakennusten yhteydessä olevat jalkapallokenttä sekä jääkiekkokaukalo ovat kylän yhteisessä käytössä.

Kaupunginvaltuusto päätti lakkauttaa Mämmen koulun vuonna 2014. Päätöksestä valitettiin, mutta lopulta korkein hallinto-oikeus hylkäsi valituksen vuonna 2017.

Toiminta 
Koulunmäen yhtenäiskoulussa toimii joustavan perusopetuksen luokka eli JoPo-luokka. JoPo-luokalla opiskelee enintään kymmenen 8.–9.-luokkalaista oppilasta. Luokkaa opettaa erityisluokanopettaja Marika Salojärvi, ja kasvatusohjaajana toimii Sami Maukonen.

Note eli nuoren oma tie on ryhmä oppilaille, joilla on haasteita koulussa ja jotka tarvitsevat erityisopetusta. Ryhmän oppilaat voivat halutessaan käydä osan oppiaineista yleisopetuksen ryhmissä. Opiskelua ohjaavat erityisluokanopettaja Mira Lempinen sekä koulunkäynninohjaajat Maarit Siik ja Johanna Pelto.

Koulunmäen yhtenäiskoululla on järjestetty perusopetukseen valmistavaa opetusta Äänekosken vastaanottokeskuksen lapsille ja nuorille vuoden 2022 syksystä lähtien. Oppilaille on omat ryhmät, ja opetus keskittyy suomen kieleen ja suomalaiseen kulttuuriin tutustumiseen.

Koulunmäen yhtenäiskoulu järjestää oppilaille myös erilaisia kerhoja, kuten liikuntakerhon, teatterikerhon ja pelikerhon.

Tulevat uudistukset 
Koulunmäen yhtenäiskoulun C-rakennuksen purkutyöt aloitetaan kesäkuussa 2023. Uuden koulurakennuksen pitäisi valmistua vuonna 2025. Oppilaat opiskelevat uudistuksen ajan Äänekosken Teknologiakeskuksella väistötiloissa. Uuden rakennuksen yhteyteen rakennetaan uudet nuorisotilat sekä uudet tilat Ala-Keiteleen musiikkiopistolle.

Lähteet

Aiheesta muualla 
Koulunmäen yhtenäiskoulun peda.net sivut

Suomen peruskoulut
Äänekosken oppilaitokset